| **Antanas Valionis** |
| --- |
|  |
| Antanas Valionis |
| Gimė | 1950 m. rugsėjo 21 d. (72 metai)Zabieliškis, Kėdainių rajonas |
| Sutuoktinis (-ė) | Romualda |
|  |
| Pareigos | diplomatas |
| Partija | TSKP (1979–1989 m.) LDDP (1989–2001 m.)Naujoji sąjunga (2002–2011 m.)LSDP (nuo 2011 m.) |
|  |
| Išsilavinimas | Kauno politechnikos institutas |

**Antanas Valionis** (g. 1950 m. rugsėjo 21 d. Zabieliškyje, Kėdainių raj.) – Lietuvos diplomatas, politikas, buvęs Lietuvos užsienio reikalų ministras.

Biografija
----------

1968 m. baigė Kaišiadorių 1-ąją vidurinę mokyklą. 1974 m. baigė Kauno politechnikos instituto (dabar – Kauno technologijos universitetas) Mechanikos fakultetą ir įgijo inžinieriaus mechaniko specialybę. 1974–1976 m. dirbo Kauno mėsos kombinato Kompresorių skyriaus meistru, 1976–1980 m. – Tauragės mėsos kombinato Kompresorių skyriaus viršininku.

1980–1985 m. buvo LKP Tauragės rajono komiteto Pramonės ir transporto skyriaus instruktorius, 1985–1990 m. – LKP Centro komiteto Žemės ūkio ir maisto pramonės skyriaus instruktorius. 1990 m. ėjo Žemės ūkio ministerijos Maisto pramonės departamento Perspektyvinio planavimo ir užsienio ryšių skyriaus vedėjo pareigas. 1990–1994 m. studijavo Varšuvos universiteto Žurnalistikos ir politinių mokslų fakultete, kuriame apgynė politologijos ir socialinių mokslų daktaro disertaciją. Disertacijos tema – „ Lietuvos politinės santvarkos transformacija 1988–1993 metais".

1994–2000 m. – Lietuvos Respublikos nepaprastasis ir įgaliotasis ambasadorius Lenkijos Respublikoje. 1996–2000 m. – Lietuvos Respublikos nepaprastasis ir įgaliotasis ambasadorius Rumunijai ir Bulgarijos Respublikai. Nuo 2000 m. lapkričio 9 d. – užsienio reikalų ministras vienuoliktojoje, dvyliktojoje ir tryliktojoje Vyriausybėse. 2004-2008 m. Seimo narys.

2004 m. paskelbta apie tai, jog A. Valionis buvo KGB atsargos karininkas. 2005 m. sudaryta Seimo komisija ištyrė jo veiklą ir išvadose pareiškė, jog šie duomenys visą laiką buvo vieši, su jais galėjo susipažinti visi norintys ir nėra duomenų, kad jis vykdė kokius nors KGB pavedimus ar buvo įsipareigojęs juos vykdyti ateityje. Komisija nusprendė, jog A. Valionio ministro pareigų ėjimas nekelia grėsmės nacionalinio saugumo interesams.

2006 m. pasikeitus politinių jėgų santykiui pasitraukė iš ministro posto.

2008 m. lapkričio 20 d. – 2011 m. birželio 19 d. Lietuvos ambasadorius Latvijoje. 2011–2017 m. Ambasadorius ypatingiems pavedimams.

Buvo TSKP, savarankiškosios LKP, Lietuvos demokratinės darbo partijos narys. 2002–2011 m. – Naujosios sąjungos (socialliberalų) narys, nuo 2004 m. – šios sąjungos pirmininko pavaduotojas. Nuo 2011 m. Socialdemokratų partijos narys.

Moka anglų, lenkų, rusų kalbas.

Apdovanojimai
-------------

* Didžiojo Lietuvos Kunigaikščio Gedimino ordino Komandoro kryžiumi už asmeninį indėlį plėtojant Lietuvos transatlantinius ryšius bei Lietuvos Respublikos pakvietimo į NATO proga.

| Politinis postas |
| --- |
| Prieš tai:**Algirdas Saudargas** | **Lietuvos užsienio reikalų ministras**2000–2006 m. | Po to:**Petras Vaitiekūnas** |
| Prieš tai:**Dainius Junevičius** | **Lietuvos ambasadorius Lenkijos Respublikoje** 1994 - 2000 m. | Po to:**Darius Degutis** |
| Prieš tai:**Antanas Vinkus** | **Lietuvos ambasadorius Latvijoje Respublikoje** 2008 - 2011 m. | Po to:**Ričardas Degutis** |

Šaltiniai
---------

1. ↑
2. ↑   Archyvuota kopija 2013-08-09 iš Wayback Machine projekto.Lietuvos Respublikos ambasada Rygoje